હમણાં જ બે દિવસ પહેલાં મહિલાદિન ગયો. છાપાઓમાં ઢગલો જાહેરાતો જોવા મળી કે ફલાણાં કપડાં પર, ઘરેણાં પર વગેરેની ખરીદી પર ડિસ્કાઉન્ટ. સ્ત્રી કપડાં ખરીદે કે ઘરેણાં પહેરે તે શેને માટે? સુંદર દેખાવા માટે. સારા દેખાવા માટે એવો જવાબ મળશે. જ્યારે મહિલા સ્વાતંત્ર્યનું આંદોલન જોરમાં હતું તે સમયે કેટલીય નારીવાદી મહિલાઓ પોતાને અનુકૂળ હોય તેવાં કપડાં પહેરતી. મહિલાદિનને પણ કમર્શિયલ બનાવીને તેનો ઉપયોગ કરવાની માર્કેટિંગ સ્ટ્રેટેજીમાં તેનો ખરો અર્થ વિસરાઈ રહ્યો છે. પણ અહીં પ્રશ્ર્ન થયો કે સ્ત્રીઓ કોના માટે સુંદર દેખાવાનો પ્રયત્ન કરે છે ? આ સવાલ વિવાદાસ્પદ છે. જવાબમાં બે ભિન્ન મત હોઇ શકે, કોઇ કહે કે દેખાવડા હો તો લોકો (પુરુષો) આકર્ષાય છે ને તમને મહત્ત્વ મળે છે. તમારું કામ પણ આસાનીથી થઈ શકે છે. તો વળી કેટલાકનું કહેવું છે કે તમે સારા દેખાતા હો તો આત્મવિશ્વાસ વધે છે. એટલે બીજાને માટે નહીં પણ પોતાના માટે જ સ્ત્રીઓ સુંદર દેખાવાનું પસંદ કરે છે.